**სსიპ – სამოქალაქო ავიაციის სააგენტოს დირექტორის**

**ბრძანება**

**„ავიასპეციალისტთა სერტიფიცირების წესების დამტკიცების შესახებ“ სსიპ – სამოქალაქო ავიაციის სააგენტოს დირექტორის 2012 წლის 30 აგვისტოს №150 ბრძანებაში ცვლილების შეტანის თაობაზე**

„ნორმატიული აქტების შესახებ“ საქართველოს ორგანული კანონის მე-20 მუხლის მე-4 პუნქტის შესაბამისად, ვბრძანებ:

**მუხლი 1**

„ავიასპეციალისტთა სერტიფიცირების წესების დამტკიცების შესახებ“ სსიპ – სამოქალაქო ავიაციის სააგენტოს დირექტორის 2012 წლის 30 აგვისტოს №150 ბრძანებით დამტკიცებულ „ავიასპეციალისტთა სერტიფიცირების წესებში“ (www.matsne.gov.ge, 03.09.2012 წ., სარეგისტრაციო კოდი: 310150000.54.066.016032) შეტანილ იქნეს შემდეგი ცვლილებები:

1. მე-6 მუხლს დაემატოს შემდეგი შინაარსის მე-5 პუნქტი:

„5. საფრენოსნო დროის და თეორიული ცოდნის ჩათვლა ხორციელდება შემდეგი პირობებით:

ა) თუ ამ წესით სხვაგვარად არ არის განსაზღვრული, სხ-ის სახეობაზე მოწმობის, ოსტატობის ან სერტიფიკატის მოსაპოვებლად საჭირო ნაფრენად ჩაითვლება ის საფრენოსნო დრო, რომელიც შესრულებული იყო იმავე სახეობის საჰაერო ხომალდებზე მოწმობის, ოსტატობის ან სერტიფიკატის მოსაპოვებლად;

ბ) განმცხადებელი, რომელსაც წარმატებით აქვს ჩაბარებული თეორიული გამოცდები ავიაკომპანიის სატრანსპორტო პილოტის მოწმობის მისაღებად და ფლობს/ფლობდა სააგენტოს მიერ გაცემულ ავიაკომპანიის სატრანსპორტო პილოტის მოწმობას, თავისუფლდება იმავე სახეობის საჰაერო სხ-ზე ქვემოთ აღნიშნული მოწმობის და ოსტატობის მისაღებად საჭირო თეორიული ცოდნის მიმართ ამ წესის მე-11, მე-17 და მე-18 მუხლებით დადგენილი მოთხოვნებისაგან:

 ბ.ა) მოყვარული პილოტის მოწმობა

ბ.ბ) კომერციული პილოტის მოწმობა,

ბ.გ) სფწ ოსტატობა, გარდა შვეულმფრენის სფწ ოსტატობისა (IR)

გ) განმცხადებელი, რომელსაც ჩაბარებული აქვს კომერციული პილოტის მოწმობის მისაღებად საჭირო თეორიული გამოცდები, თავისუფლდება სხ-ის იმავე სახეობაზე მოყვარული პილოტის მოწმობის მისაღებად საჭირო თეორიული ცოდნის მიმართ დადგენილი მოთხოვნისაგან.

დ) სფწ ოსტატობის მაძიებელი ან მფლობელი, რომელსაც წარმატებით აქვს ჩაბარებული სფწ ოსტატობის მისაღებად საჭირო თეორიული გამოცდები სხ-ის რომელიმე სახეობაზე, სხ-ის სხვა სახეობაზე სფწ ოსტატობის მოპოვებისას სრულად თავისუფლდება თეორიული ცოდნის და გამოცდის მიმართ ამ წესის მე-5 და მე-11 მუხლებით დადგენილი მოთხოვნისაგან.“

2. მე-7 მუხლს დაემატოს შემდეგი შინაარსის მე-7 პუნქტი:

„7. ავიასპეციალისტი ერთდროულად არ უნდა ფლობდეს ამ წესის შესაბამისად გაცემულ ერთზე მეტ მოწმობას თითოეული სახეობის სხ-ზე.“.

3. მე-9 მუხლის მე-4 პუნქტის „ა.ბ“ ქვეპუნქტი ჩამოყალიბდეს შემდეგი რედაქციით:

„ა.ბ) საქართველოში რეგისტრირებული სხ-ის ექსპლუატანტის ან მესაკუთრის შუამდგომლობა (გარდა მოყვარული პილოტის მოწმობის მოქმედების ვადის გაგრძელებისათვის), საქართველოს მოქალაქეობის არმქონე საფრენოსნო ეკიპაჟის წევრის შემთხვევაში (დანართი №2);“

4. 25-ე მუხლის პირველი პუნქტის „გ.ა“ ქვეპუნქტი ჩამოყალიბდეს შემდეგი რედაქციით:

„გ.ა) ბორტგამყოლის მოწმობა გაიცემა, თუ კანდიდატს გავლილი აქვს სააგენტოს მიერ დამტკიცებული (შეთანხმებული) პირველადი მომზადებისა თეორიული კურსი და შეგირდის რანგში ნაფრენი აქვს:

**გ.ა.ა)** 136000 კგ-ზე ნაკლები მაქსიმალური სერტიფიცირებული ასაფრენი მასის მქონე საჰაერო ხომალდზე -20 საათი და 15 მარშრუტის სექტორი;

**გ.ა.ბ)** 136000 კგ-ზე მეტი მაქსიმალური სერტიფიცირებული ასაფრენი მასის მქონე საჰაერო ხომალდზე - 80 საათი ან 10 მარშრუტის სექტორი.“

4. 41-ე მუხლის მე-3 პუნქტის:

ა) „გ“ ქვეპუნქტი ჩამოყალიბდეს შემდეგი რედაქციით:

„გ) ოსტატობის ვადის ბოლო წელს გავლილი უნდა ჰქონდეს საკვალიფიკაციო შემოწმება /Proficiency Check საწაფზე ან საჰაერო ხომალდზე (საწაფის არარსებობის შემთხვევაში), რომელსაც წარმართავს უფლებამოსილი უფროსი პილოტ-ინსტრუქტორი.“;

ბ) დაემატოს შემდეგი შინაარსის „დ“ ქვეპუნქტი:

„დ) გავლილი უნდა ჰქონდეს კომპეტენციის შეფასება მოთხოვნილ სხ-ზე, შესაბამისად უფლებამოსილ უფროს პილოტ-ინსტრუქტორთან (CPI, TRE, SFE) ან სააგენტოს პილოტ-ინსპექტორის ზედამხედველობის ქვეშ.“

5. წესს დაემატოს დანართი N25, დანართი N26 და დანართი N27.